b'\n_START_ARTICLE_\nSmrt in \xc4\x8devljar\n_START_SECTION_\nVsebina\n_START_PARAGRAPH_\nZgodba pripoveduje o \xc4\x8devljarju in smrti. V njej nastopa \xc4\x8devljar, ki obvlada svojo obrt in je v njej mojster. Zaradi tega je cenjen med ljudmi. Po drugi strani pa ga ljudje ne marajo, saj veliko preklinja in pijan\xc4\x8duje. Ravno zaradi tega ga nekega dne obi\xc5\xa1\xc4\x8de hudi\xc4\x8dek, ki se ga nameni odpeljati v pekel. \xc4\x8cevljar, ki je po svoje prebrisan, se s hudi\xc4\x8dem sku\xc5\xa1a in ga prepri\xc4\x8da, da se pomerita v boju. Hudi\xc4\x8d boj izgubi in odide nazaj v pekel. \xc4\x8cez nekaj \xc4\x8dasa Bog nad \xc4\x8devljarja po\xc5\xa1lje smrt, da bi ga privedla k njem, da bi mu sodil. \xc4\x8cevljar s \xc4\x8darovni\xc5\xa1ko ukano nad smrtjo dose\xc5\xbee prevlado in izsili obljubo, da ga nikoli ve\xc4\x8d ne pride iskat. Tako se obra\xc4\x8dajo leta, \xc4\x8devljar postaja vedno bolj utrujen in naveli\xc4\x8dan \xc5\xbeivljenja, zato se odlo\xc4\x8di kar sam poiskati svoje mesto v onostranstvu. Najprej se odpravi proti nebesom, kjer se mu vrata ne odprejo. Potem odide proti peklu. Tam se ga spomnijo kako je enega od njih pretepel, zato ga ravno tako zavrnejo. Naposled, ko ni imel ve\xc4\x8d kam, je \xc4\x8devljar sko\xc4\x8dil na luno, kjer se ga vidi \xc5\xa1e danes.\n_START_SECTION_\nPredstavitev likov\n_START_PARAGRAPH_\nSmrt \xe2\x80\x93 dobi \xc4\x8dlove\xc5\xa1ke lastnosti kot so na primer hoja; ranljivost, ki se poka\xc5\xbee, ko jo \xc4\x8devljar ukane. Zanimivo je to, da \xc4\x8dlovek premaga smrt in ta mora osramo\xc4\x8dena oditi. Lik smrti se ne pojavlja pogosto v pravljicah, \xc4\x8de pa se, pa smrt vedno premaga sovra\xc5\xbenika in vpliva na to, da je konec pravljice sre\xc4\x8den._NEWLINE_\xc4\x8cevljar \xe2\x80\x93 je mojster svoje obrti, cenjen med ljudmi. Veliko preklinja in pije. Pravljica ga predstavi kot zelo prebrisanega in iznajdljivega \xc4\x8dloveka. Zna stvari izsiliti in je poln samega sebe. Ko tako \xc5\xbeivi \xc5\xbee vrsto let, ko je \xc5\xbee naveli\xc4\x8dan in truden svojega \xc5\xbeivljenja, si \xc5\xbeeli umreti._NEWLINE_Hudi\xc4\x8d \xe2\x80\x93 podobno kot pri smrti se spopade v boju s \xc4\x8devljarjem, in boj izgubi. Osramo\xc4\x8den se poda nazaj v pekel.\n_START_SECTION_\nPovezave z drugimi pravljicami\n_START_PARAGRAPH_\nPravljica z naslovom Samson in \xc4\x8devljar\xc4\x8dek ima podobne motive kot pravljica Smrt in \xc4\x8devljar. V njej nastopa \xc4\x8devljar, ki je prebrisan in pretkan, in vsako stvar tako obrne in izpelje, da je za njega najbolje. S Samsonom se pomerita najprej v drobljenju kamenja, nato v metanju kamnov in nazadnje \xc5\xa1e v zobanju \xc4\x8de\xc5\xa1enj. Seveda se \xc4\x8devljar znajde in pri drobljenju kamenja da v cunjo skuto in se nato hvali, da ni samo prahu in kamnov, ampak tudi voda in da je mo\xc4\x8dnej\xc5\xa1i. Nato me\xc4\x8deta kamen, ker pa \xc4\x8devljar zavije v cunjo vrabca, mu seveda kamen dlje nese. Nazadnje pri zobanju \xc4\x8de\xc5\xa1enj\xc2\xa0\xc2\xbbodleti\xc2\xab\xc2\xa0z veje pred staro \xc5\xbeenico, ki se ji zla\xc5\xbee, da je iz nebes, da naj da kaj za pod zob za svojega rajnega mo\xc5\xbea. Kasneje \xc5\xa1e njenega sina opehari za konja in odide z njim v svet._NEWLINE_Druga pravljica ima naslov \xc4\x8cevljar in hudi\xc4\x8d. Ponovno nastopa \xc4\x8devljar, ki v svoji bedi in rev\xc5\xa1\xc4\x8dini neko\xc4\x8d izre\xc4\x8de, da no\xc4\x8de ve\xc4\x8d poslu\xc5\xa1ati joka svojih otrok, da bi bilo bolje, \xc4\x8de bi jih vzel vrag ali pa da bi vzel njega. In kakor je to izrekel, se je hudi\xc4\x8d prikazal. Ker pa je bil \xc4\x8devljar zvit, je rekel, da mora najprej hudi\xc4\x8d izpolniti eno nalogo. In da \xc4\x8de mu uspe, da lahko vzame njegovo du\xc5\xa1o. Ta naloga pa je bila, da mu prinese za en \xc5\xa1korenj cekinov. Hudi\xc4\x8d to vzame zelo zlahka, prinese celo vre\xc4\x8do cekinov, da bi otroci bili preskrbljeni in ko tako nasuva cekinov v \xc5\xa1korenj, ti kar ne nehajo padati noter. Pride \xc5\xa1e drugi\xc4\x8d in tretji\xc4\x8d, a \xc5\xa1kornja s cekini ne more napolniti. Ko petelin va\xc5\xa1\xc4\x8danom oznani nov dan, se hudi\xc4\x8d razleti na tiso\xc4\x8de ko\xc5\xa1\xc4\x8dkov, cekini pa ostanejo pri \xc4\x8devljarju, ki preskrbi dru\xc5\xbeino s hrano in obla\xc4\x8dili._NEWLINE_V vseh na\xc5\xa1tetih pravljicah je hudi\xc4\x8d ali smrt premagan/a. \xc4\x8cevljar je vedno zmagovalec in \xc4\x8dlovek, ki se v \xc5\xbeivljenjski situaciji znajde.'